open-index/open-wikipedia-markdown huggingface dataset:
Omega (Cyrillies)

**Ѡ** (kleinletter: **ѡ**) is ’n letter van die Ou Cyrilliese alfabet wat nie meer gebruik word nie. Dit is "omega" genoem en is afgelei van die Griekse omega (Ω&nbsp;ω). 

Anders as Grieks het die Slawiese tale net een o-klank gehad waarvoor die letter "On" (O) gebruik is, en die omega was dus eintlik oorbodig. Dit is later vir dekoratiewe doeleindes gebruik saam met die "breë On" (Ѻ&nbsp;ѻ), ’n breër vorm van die O.
Joes (Cyrillies)

**Ѧ** (kleinletter: **ѧ**) is ’n letter van die ou Cyrilliese en die Glagolitiese alfabet wat nie meer gebruik word nie. Dit is "klein joes" genoem. ’n Variant van die letter was "groot joes" (**Ѫ&nbsp;ѫ**). Eersgenoemde het waarskynlik die nasale voorklinker /ɛ̃ /voorgestel en laasgenoemde die nasale agterklinker /ɔ̃]/. Albei het gejotifiseerde variante gehad: die "gejotifiseerde klein joes" (**Ѩ&nbsp;ѩ**) en "gejotifiseerde groot joes" (**Ѭ&nbsp;ѭ**), wat met die Cyrilliese letter І gevorm is.

Alle moderne tale wat die Cyrilliese alfabet gebruik, het hul nasale klinkers verloor en dit het dié letters oorbodig gemaak. Die kursiewe vorm van "klein joes" is mettertyd aangepas om die Cyrilliese letter Я (/ja/) te vorm, wat steeds gebruik word.
Jat (Cyrillies)

**Ѣ** (kleinletter: **ѣ**) of "jat" is ’n letter van die Ou Cyrilliese alfabet wat nog net in Kerkslawies gebruik word.  

Dit het waarskynlik aanvanklik die lang klinker /æː/ voorgestel. In moderne Slawiese tale het "jat" mettertyd in ander klanke verander, soos /ʲe/ in Russies, /ʲi/ in Oekraïens, /e/ in Serwies, /ije/ in Kroaties, ens. Dit het dus nie meer ’n onafhanklike foneem voorgestel nie, maar verskillende foneme wat ook deur ander Cyrilliese letters voorgestel is. Die letter is daarna tydens verskeie taalhervormings uit Slawiese alfabette gelaat.
Ѥ

**Ѥ** (kleinletter: **ѥ**) is ’n letter van die Ou Cyrilliese alfabet wat nie meer gebruik word nie. Dit word "Je" of "gejotifiseerde E" genoem. 

Dit het geen ekwivalent in die Glagolitiese alfabet nie en is waarskynlik uit ’n "I" en "E" gevorm om die klank /je/ voor te stel. Dit is dikwels in Middeleeuse geskrifte gevind saam met die letter Є, wat dieselfde klank voorgestel het. Dit het egter gewissel; sommige tekste het al drie variasies (Ѥ, Е en Є) gebruik en sommige net Е.

In Suid-Slawiese tale is dit aan die einde van die 14de eeu nie meer gebruik nie, maar in byvoorbeeld Serwies tot in die 17de eeu in in Bulgaars tot in die 19de eeu.
Ksi (Cyrillies)

**Ѯ** (kleinletter: **ѯ**) is ’n letter van die Ou Cyrilliese alfabet wat nie meer gebruik word nie. Dit is van die Griekse letter Ksi (Ξ, ξ) afgelei. Dit is meestal in Griekse leenwoorde gebruik, veral met betrekking tot die Oosters-Ortodokse Kerk. Dit het ook die syfer 60 voorgestel.

Ksi is in 1708 saam met psi (Ѱ), omega (Ѡ) en joes (Ѧ) uit die Russiese alfabet gelaat met die hervormings van Pieter die Grote, en daarna ook uit ander alfabette.
Izjitsa

**Ѵ** (kleinletter: **ѵ**) of "izjitsa" is ’n letter van die Ou Cyrilliese alfabet wat nog net in Kerkslawies gebruik word. Dit is van die Griekse letter ipsilon (Υ, υ) afgelei.

Dit is meestal gebruik vir die klanke /i/ of /v/, nes die moderne letters И en В onderskeidelik, in woorde wat uit Grieks of via Grieks uit ander tale oorgeneem is. Dit het ook die syfer 400 voorgestel.

Kerkslawiese geskrifte gebruik steeds die letter. Met ’n klem op is dit ’n klinker en word dit as /i/ uitgespreek; sonder ’n klem op is dit ’n konsonant en word dit as /v/ uitgespreek. Onbeklemtoonde /i/-izjitsas word met ’n spesiale diakritiese teken, ’n "kendema", gemerk wat soos ’n dubbele klemteken of twee punte lyk: Ѷ ѷ.
Frederiksborg-paleis

regs|duimnael|300px|Die Frederiksborg-paleis

**Frederiksborg-paleis** (geleë in Hillerød, Denemarke) is vandag die Nasionaal-Historiese Museum. Veral die paleis se Ridderkapel en Badhuis word met die Deense Vorstehuis vereenselwig.

## Die Ridderkapel 
Die Frederiksborg-Hofkapel het 'n spesiale verbintenis met die Vorstehuis behou. Die absolute monarge, met die uitsondering van Christian VII, is in hierdie kapel gesalf. Met die invoer van absolutisme vervang die salwingsritueel die kroning as inhuldigingseremonie van die nuwe monarg. Christian V is die eerste koning wat gesalf is; hy het die Ridderkapel gestig waar ridderskilde opgehang is. Die Frederikborg-Hofkapel is vandag 'n gewone parogiekerk en museum.

## Die Badhuis 
duimnael|200px|links|Die Badhuis wat deur Frederik II laat oprig is.
Van Frederik II se oorspronklike Frederiksborg-paleis staan die klein Badhuis vandag nog. Dit is in 1580 gebou. Op die ryklik versierde sandsteeningang, met gegroefde Ioniese suile asook leeumaskers op die voetstukke en suilskagte, pryk Frederik II se leuse steeds: "Mein Hoffnung zu Gott allein" (“My hoop is in God alleen”). Die gebou moes, soos sy naam weergee, as badkamer dien; hiervoor is 'n tin-uitgevoerde kamer in die grondverdieping aangebou. Dit staan tot 1794, toe die tin afgehaal en verkoop is. Daarnaas is die gebou ook benut as 'n somerhuisie wat met 'n kombuis en enkele slaapkamers toegerus is. Frederik VII het in 1858 die Badhuis se interieur opgeknap. Die hoofkamer in die Badhuis is die eetkamer wat in die middel van die gebou op die eerste verdieping geleë is.  In die eetkamer het beeldhouer A. M. Jahn een van sy amusante gestukadoorde plafonne geskep wat 'n magdom verskillende diere uitbeeld.

Die Badhuis is vir die publiek gesluit. Haar Majesteit die Koningin bied by geleentheid noenmale hier aan.

## Eksterne verwysings 
* Vertaal vanaf Kongehuset.dk – Die Deense Vorstehuis se amptelike webtuiste
Fita

**Ѳ** (kleinletter: **ѳ**) is ’n letter van die Ou Cyrilliese alfabet wat nie meer gebruik word nie. Dit is afgelei van die Griekse letter theta (Θ&nbsp;θ). Dit het ook die syferwaarde 9 gehad.

In tradisionele Kerkslawies is die middelste lyn sowat twee keer so wyd as die hoofdeel van die letter en lyk dit soos by die letter T: Lêer:Early Cyrillic letter Fita.png. Soms was die lyn so laag as die onderste lyn van die letter Д en dit het baie leesprobleme veroorsaak. By sekere lettertipes was die lyn binne-in die "O".

Die tradisionele naam van die letter was fita (Russies: фита́, of voor 1918 ѳита́). Fita is hoofsaaklik gebruik in Griekse leenwoorde. Die Russiese uitspraak was /f/ (in plaas van /θ/ soos in die Engelse woord *thin*). "Theodore" is byvoorbeeld uitgespreek as "Feodor" (nou "Fjodor"). In baie Russiese woorde is die letter egter uitgespreek as /t/, soos in театръ (*teatr* vir die Engelse *theatre*), атлетъ (*atljet* vir die Engelse *athlete*), ens.

In die meeste ander Slawiese tale is die letter uitgespreek as /t/. In Bulgaars, Serwies en Masedonies is Theodore byvoorbeeld Тодор (Todor) of Теодор (Teodor).
Emeritaat

[duimnael|regs|200px|Emeritus-aartsbiskop [Desmond Tutu]]

**Emeritaat** is die naam vir 'n afgetrede hoogleraar (professor), magistraat of geestelike wat op pensioen is. **Emeritus** is 'n Latynse woord wat letterlik vertaal, *uitgedien* beteken; die gangbare betekenis in Afrikaans is 'rustend'.

Verskeie hoogleraars bly na aftrede aktief in hulle vakgebied betrokke; hulle *ius promovendi* verval egter meestal na 5 jaar. Sulke persone staan onder die titel *em. prof.* of *prof. em.* (emeritus professor) bekend. Daar word ook soms na so 'n persoon as 'emeritus hoogleraar' of 'erehoogleraar' verwys.

By priesters en biskoppe beteken die emeritaat dat die geestelike nie langer verplig is om sy missie of gemeente te bedien nie, en vervang word. Emeriti geestelikes bly egter op kleiner skaal aktief in die bediening van die sakramente. Biskoppe wy nog ander biskoppe in en priesters vier dikwels nog die Heilige Mis.

## Bronne 
* *Emeritus*, New Oxford American Dictionary (2nd edition), 2005.
* *Emeritus*, Australian Concise Oxford Dictionary (3rd edition), 1997.
Mongoolse skrif

Die klassieke **Mongoolse skrif** (in Mongoolse skrif: 17px, *Mongγol bičig*; in Mongoolse Cyrillies: Монгол бичиг, *Mongol bitsjig*) was die eerste skryfstelsel wat spesifiek vir Mongools geskep is en dit was die suksesvolste, tot die Cyrilliese alfabet in 1946 begin gebruik is. Dit is afgelei van die Oud-Oeigoerse skrif en is ’n ware alfabet, met aparte simbole vir konsonante en klinkers. Die skrif is aangepas om tale soos Oirat en Mantsjoe te skryf en word vandag nog in Binne-Mongolië en ander dele van China gebruik. Dit is ook sedert 1994 weer ’n verpligte skoolvak en pogings word aangewend om die ou tradisies en kultuur te laat herleef deur die skrif in kalligrafie en skilderwerk te gebruik.

Die tradisionele Mongoolse skrif word vertikaal geskryf. Dit het verskeie name. Omdat dit van die Oeigoerse alfabet afgelei is, het dit bekend geword as "Oeigoerzjin"-Mongoolse skrif (Cyrillies: Уйгуржин монгол бичиг). In die kommunistiese tydperk, toe Mongoolse Cyrillies die amptelike skrif van Mongolië geword het, het die tradisionele skrif bekend geword as Oud-Mongoolse skrif (Хуучин монгол бичиг), in teenstelling met die "Nuwe skrif" (Шинэ үсэг).

## Unicode 
Die Mongoolse skrif is tot die Unicode-standaard gevoeg in September 1999, met die uitreiking van weergawe 3.0. Die Unicode-blok daarvoor is U+1800 – U+18AF. Dit kon egter eers gebruik word met die uitreiking van Windows Vista in 2007 en dit word dus nie baie gebruik nie. Dit word nou gewilder, maar die ingewikkeldheid van die Mongoolse Unicode-model en ander probleme ry steeds die algemene gebruik daarvan in die wiele.

## Sien ook 
* Geskiedenis van die alfabet

## Eksterne skakels 
* Voorbeelde van die skrif 
* Geskrewe "Oeigoerzjin"-skrif 
* Omniglot

* 15px Hierdie artikel is vertaal uit die Engelse Wikipedia
Noord-Ndebele

:*Hierdie artikel handel oor die Noord-Ndebeletaal. Vir die etniese groep van Suider-Afrika, sien Ndebeles.*

[duimnael|links|Voorblad van een van die vroegste [woordeboeke van isiNdebele wat in Rhodesië gepubliseer is: J. O'Neil se "Phrase Book in English and Sindebele" uit 1910]]
**Noord-Ndebele** of **Sindebele**, **Tabele**, **Tebele** (*isiNdebele* in Noord-Ndebele) is 'n Afrikataal wat tot die Ngunigroep van Bantoetale behoort. Dit word deur die Ndebeles of Matabele van Zimbabwe gepraat. Dit is naas Shona een van die twee hooftale van Zimbabwe en een van die amptelike tale van dié land.

Noord-Ndebele is verwant aan Zoeloe, wat in Suid-Afrika gepraat word. Die Ndebele van Zimbabwe stam meestal van die volgelinge van Zoeloeleier Mzilikazi af. Hy verlaat kwaZulu in die begin van die negentiende eeu gedurende die Mfecane.

Noord-Ndebele (*isiNdebele*) is nou verwant aan, maar 'n andere taal as Suid-Ndebele (*Ndebele*) wat vernaamlik in Suid-Afrika gepraat word en een van die 11 amptelike tale is.

## Sien ook 
* Tale in Suid-Afrika

## Verwysings
Ou Cyrilliese alfabet

Die oorspronklike **Cyrilliese alfabet** is in die 10de eeu in die Eerste Bulgaarse Ryk ontwikkel vir die skryf van godsdienstige tekste in Kerkslawies. Dit het die fonologiese basis van die ouer Glagolitiese alfabet gevolg wat deur die monnikebroers Cyrillus en Methodius ontwikkel is en is waarskynlik deur studente van die broers geskep. Baie van die letters kom van die Griekse alfabet, en vir klanke waarvoor daar nie Griekse letters was nie, is letters uit die Latynse en Glagolitiese alfabet aangepas.

Die alfabet is deur die eeue aangepas by veranderings in die Slawiese tale en elke taal het ’n eie variasie van die alfabet aangeneem.

## Alfabet 
## Syferwaarde 
Die letters wat uit Grieks oorgeneem is, het elk ’n syferwaarde gehad, in dieselfde volgorde as in die Griekse alfabet. Bo ’n syfer of reeks syfers is ’n titlo geplaas om aan te dui dat dit ’n syfer is.

## Sien ook 
* Cyrilliese alfabet
* Cyrilliese syfers
* Glagolitiese alfabet

## Notas 
## Eksterne skakels 
* 15px Hierdie artikel is vertaal uit die Nederlandse Wikipedia
Gravensteen

duimnael|regs|350px|Die Gravensteen

Die **Gravensteen** is 'n buitengewoon goed behoue middeleeuse kasteel in Gent. Dit is in die stadsentrum geleë en vorm 'n gewilde toeriste aantreklikheid. Die ligging van die kasteel is tussen twee takke van die Leie, waar daar oorspronklik 'n hoë sandduin te midde van die moerasagtige gebied was. 

Die eerste versterking hier is vermoedelik deur Graaf Boudewijn I (837-879) opgerig om as verdediging teen die invallende Noormanne te dien. Onder Graaf Arnulf I (889-965) is houtversterkings aangebring, wat as die eerste voorlopers tot die latere kasteel gesien kan word. Daar was in die tiende eeu al sprake van 'n "novum castellum", of nuwe kasteel.  Graaf Robrecht I van Vlaanderen (tussen 1029/1032-1093) het die bestaande versterking drasties laat ombou, en die hoofgeboue met steen herbou. Die huidige kasteel, en sy muur met 24 torings, is deur Graaf Filips van Elsas (1142-1191) in 1180 laat oprig. 

Aanvanklik het die kasteel ook as die woonplek van die grawe gedien, maar Graaf Lodewijk van Male (1330-1384) verhuis na die latere Prinsenhof, terwyl die kasteel voortaan steeds die algemene bestuur van die graafskap Vlaandere sou huisves. Die munt van Gent is in 1353 na die kasteel verskuif, en vanaf 1407 ook die Raad van Vlaanderen. Buiten hierdie funksies, het die kasteel ook as 'n gevangenis en as plek vir die gepaardgaande marteling gedien. 

Vanaf omstreeks 1800 het die kasteel in verval geraak, en is hy vir onder andere 'n katoenspinnery gebruik. Herstellingswerk is eers in die laat 19de eeu begin, te midde van 'n herwaardeering van die kasteel en sy historiese waarde. Deesdae kan die Gravensteen deur die publiek besoek word, en hy huisves ook die Gerechts- en Wapenmuseum.
Ot (Cyrillies)

links|duimnael|’n Bladsy uit *Azboeka*, die eerste Russiese teksboek, in 1574 gedruk deur die drukker Iwan Fjodorof. Dit wys die Cyrilliese alfabet van dié tyd.
**Ѿ** (kleinletter: **ѿ**) is ’n letter van die ou Cyrilliese alfabet wat nog net in Kerkslawies gebruik word. Dit word "ot" genoem. 

Howel dit van die letters "omega" (Ѡ&nbsp;ѡ) en "te" (Т&nbsp;т) afgelei is, was dit ’n letter op sy eie, tussen Х en Ц in die alfabet. Dit kan gesien word in die eerste gedrukte Cyrilliese abecedarium (sien links). 

In Kerkslawies word dit gebruik vir die voorsetsel отъ (*ot*, "van") en die voorvoegsel от- (*ot-*). Dit word nie op ander plekke gebruik waar ’n "о" en "т" langs mekaar staan nie.
Skip

duimnael|270px|Die skip *Queen Elizabeth 2*
duimnael|270px|'n Tenkskip

'n **Skip** is 'n groot voertuig wat gebruik word om op water te reis. Dit is groter as 'n boot. Skepe word vir vervoer, reis, handel en oorlogvoering gebruik.

Die belangrikste kenmerk van 'n skip is sy dryfvermoë, wat by waterverplasende skepe, die mees algemene skeepsvorm, deur die romp gelewer word. Die dryfvermoë word beïnvloed deur die vrag van die skip, en word aangedui deur die Plimsoll-lyn. Hierdie konstruksie sorg vir die sterkte en waterdigte afsluiting van 'n skip. Ander belangrike kenmerke is dat die skip homself moet kan voortbeweeg en gestuur kan word.

## Tipe skepe 
Daar is verskeie tipes skepe, onder andere:
* Olietenkskip, 'n handelskip wat ontwerp is om olie te vervoer.
* Vliegdekskip, skip wat ontwerp is om as 'n drywende lugbasis te dien.
* Seilskip, skip wat met windkrag aangedryf word
* Slagskip, skip waarmee oorlog gevoer word.

## Sien ook 
* Skeepsaandrywing

## Eksterne skakels 
*
SVZW

**SVZW** is 'n Nederlandse amateur sokkerspan in die Twentse dorp Wierden (naby Almelo). *SVZW* speel in die Saterdag Topklasse (die 3de afdeling in Nederland). Die span is nasionaal bekend vir sy afrigter Hans Kraay Jr., wat 'n bekende persoon is op die Nederlandse televisie (o.a. as aanbieder).
Titlo

duimnael|60px|Fig. 1: Die Cyrilliese letter D wat ’n 4 aandui.
duimnael|80px|Fig. 2: *Gospod* ("Here") in afgekorte vorm.

’n **Titlo** is ’n diakritiese simbool wat aanvanklik in vroeë Cyrilliese manuskripte soos dié in Ou Kerkslawies gebruik is. Dit is afgelei van die Griekse woord τίτλος, "titel". (Vergelyk die ou Afrikaanse woord "tittel", soos in die uitdrukking "geen jota of tittel". Vergelyk ook die gebruik van die tilde.) Die titlo word steeds gebruik in inskripsies op moderne ikone en in kerkboeke in Kerkslawies. ’n Kort titlo word bo ’n letter of afkorting geskryf, terwyl ’n lang titlo oor ’n hele woord aangebring word.

Die titlo word gewoonlik geskryf as ’n sig-sag-teken oor ’n woord, van links onder tot regs bo. Dit kan ook ’n gekantelde hakie wees, met die lang streep bo en die kort strepies na onder. Die titlo het verskeie betekenisse na gelang van die konteks:

* Een betekenis is om letters aan te dui wat as syfers geskryf word. In fig. 1 regs stel die letter Д die syfer 4 voor.
* Dit kan ook gebruik word om afkortings van woorde aan te dui wat in die teks herhaal word, en vir woorde wat dui op heiliges. In plaas van «богъ» (God) kan byvoorbeeld «» geskryf word onder ’n titlo, en «глаголетъ» ([hy] praat) kan afgekort word tot «». Fig. 2 regs wys «Господь» (Here) in afgekorte vorm.
* In die 15de eeu is die gebruik van die titlo beperk tot woorde met ’n heilige betekenis, terwyl ander woorde uitgeskryf is. Terwyl "God" byvoorbeeld soos hier bo afgekort is, is "god" wat ’n afgod beteken, uitgeskryf.
* 15px Hierdie artikel is vertaal uit die Engelse Wikipedia
FC Amsterdam

**FC Amsterdam** is 'n voormalige Nederlandse sokkerklub in Amsterdam. Die klub is bestig in 1972 as 'n saamsmelting van die Amsterdamse professionele spanne van Blauw-Wit en DWS. In 1973 het hulle ook De Volwijckers by die saamsmelting betrek. *De Lieverdjes* (hulle bynaam) het in die Eredivisie begin, maar in 1978 het hulle na die Eerste divisie gerelegeer. Die span het nie baie ondersteuners gehad nie, aangesien die meeste Amsterdammers die suksesvolle span Ajax ondersteun het. Daarom is *FC Amsterdam* in 1982 ontban.

Die span het sy tuiswedstryde gespeel in die Olimpies Stadion van Amsterdam, wat 'n kapasiteit van 68&nbsp;000 toeskouers gehad het. Die span het nooit 'n prys gewen nie, maar het wel een keer die kwarteindstryd van die UEFA-beker bereik, waarby hulle eers Internazionale geklop het en later deur 1. FC Keulen uitgeskakel is.

## Bekende sokkerspelers 
*  Jan Jongbloed
*  André Wetzel
Skip (argitektuur)

[duimnael|250px|Die skip van 'n [kruiskerk.]]

Die **skip** van 'n tradisionele kruiskerk verwys na die lengtegewyse deel van die kerk wat tussen die hoofingang en die koor lê. Dit is in dié gedeelte waar die gemeente gewoonlik sal sit.
Graslei

duimnael|regs|Sonsondergang aan die Graslei (regs), Gent

Die **Graslei** is 'n straat in die historiese stadsentrum van die stad Gent in Vlaandere. Die Graslei vorm die kaai op die regteroewer van die Leie, terwyl die linkeroewer deur die Korenlei in beslag geneem word. Albei kaaie strek vanaf die Grasbrug tot by die Sint-Michielsbrug.

Teen die 11de eeu het die handel langs hierdie kaaie tot so 'n mate toegeneem, dat hulle die belangrikste hawe in die stad geword het. As gevolg van die sogenaamde *graanstapelrecht*, het Gent die alleenreg tot alle invoer van graan in die Graafskap Vlaandere besit. Hierdeur het die Gras- en Korenlei asook die Korenmarkt die middelpunt van graanhandel in Vlaandere geword.

Die huidige geboue aan die Graslei is oorblyfsels uit hierdie roemryke tydperk. Hulle sluit onder meer die 13e eeuse Korenstapelhuis in, waarvan die gewel as die oudste trapgewel ter wêreld beskou word. 

duimnael|700px|center|Die Graslei met die *drie torens* op regterhand
Sint-Niklaaskerk

Die **Sint-Niklaaskerk** in die stad Gent in Vlaandere is 'n kerk wat aan die Korenmarkt geleë is en aan Nikolaas van Mira gewy is. Dit is 'n goeie voorbeeld van die Scheldegotiese boustyl.

## Eksterne skakels 
*  Amptelike webwerf
Boca Juniors

duimnael|
**Boca Juniors** is 'n Argentynse sokkerspan uit die wyk Boca in Buenos Aires. Die span speel in die Primera División (die hoogste afdeling). *Boca* speel se tuiswedstryde in La Bombonera, wat 'n kapasiteit vir 58 000 ondersteuners het.

*Boca* is een van die gewildste spanne in Argentinië en het al 34 nasionale kampioenskappe, 6 Copa Libertadores en 3 Wêreldbekers gewen. Die ondersteuners van die klub het sterk mededinging met die ondersteuners van River Plate (wat ook in Buenos Aires speel). Hierdie derby staan bekend as die Superclásico.

## Erelys 
* **Kampioen van Argentinië (34)**
: 1919, 1920, 1923, 1924, 1926, 1930, 1931, 1934, 1935, 1940, 1943, 1944, 1954, 1962, 1964, 1965, 1969 Nacional, 1970 Nacional, 1976 Metropolitano, 1976 Nacional, 1981 Metropolitano, 1992 Apertura, 1998 Apertura, 1999 Clausura, 2000 Apertura, 2003 Apertura,  2005 Apertura,  2006 Clausura,  2008 Apertura,  2011 Apertura, 2015,  2016/17,  2017/18 , 2019/20
* **Copa Libertadores (6)**
: 1977, 1978, 2000, 2001, 2003, 2007
: (naaswenner (5): 1963,  1979,  2004,  2012, 2018)
* **Copa Sudamericana (2)**
: 2004, 2005
* **Recopa Sudamericana (4)**
: 1990, 2005, 2006, 2008
: (naaswenner (1): 2004)
* **Wêreldbeker vir Klubs (3)**
: 1977, 2000, 2003
: (naaswenner (2): 2001, 2007)

## Bekende sokkerspelers 
*  Diego Maradona
*  Roberto Mouzo
*  Martín Palermo
*  Román Riquelme
*  Carlos Tévez
Telugu

duimnael|links|Die woord "telugu" in Telugu-skrif
**Telugu** (తెలుగు, *telugu*, [t̪el̪uɡu]) is 'n Drawidiese taal wat deur sowat 75 miljoen mense in Suidoos-Indië gepraat word. Telugu is een van die amptelike tale van Indië naas Engels en Hindi en van die Indiese deelstaat Andhra Pradesh. Telugu word in die Telugu-skrif geskryf, 'n Brahmi-skrif uit die Indiese skriffamilie.

## Sien ook 
* Telugu Wikipedia

## Verwysings 
## Eksterne skakels 
*
Argentynse Primera División

Die **Primera División** is die hoogste sokkerafdeling in Argentinië (die afdeling moenie verwar word met die Spaanse Primera División nie). Die kompetisie bestaan uit 20 spanne. Soos by meeste Suid-Amerikaanse sokkerkompetisies is daar twee kampioenskappe per seisoen: Die Apertura (in die winter) en die Clausura (in die somer). In die *Apertura* en in die *Clausura* speel die spanne net een keer teen mekaar – as Klub A tuis teen Klub B in die *Apertura* gespeel het, speel Klub B tuis speel teen Klub A in die *Clausura*. Na elke seisoen (dus *Apertura* én *Clausura*) relegeer die twee spanne met die slegste gemiddelde telling oor drie seisoene na die Primera B Nacional (2de afdeling).

Boca Juniors is die huidige kampioene.

## Klubs in seisoen 2023 
* Argentinos Juniors
* Arsenal
* Atlético Tucumán
* Banfield
* Barracas Central
* Belgrano
* Boca Juniors
* Central Córdoba
* Colón
* Defensa y Justicia
* Estudiantes
* Gimnasia y Esgrima
* Godoy Cruz
* Huracán
* Independiente
* Instituto
* Lanús
* Newell's Old Boys
* Platense
* Racing
* River Plate
* Rosario Central
* San Lorenzo
* Sarmiento
* Talleres
* Tigre
* Unión
* Vélez Sarsfield

## Eksterne skakels 
*  Amptelike webwerf
Sint Baafskatedraal

Die **Sint Baafskatedraal** is 'n katedraal in die stad Gent in Vlaandere en dien ook as die hoofkerk van die Bisdom Gent.

Die eerste deel van die oorspronklike Romaanse kerkgebou dateer uit die 12de eeu, en die huidige kripte is 'n oorblyfsel uit die tydperk. In die begin van die 14de eeu is die koor herbou in die styl van die Noord-Franse- en Scheldegotiek. Hierna volg die kooromgang en die straalkappelle aan die begin van die 15de eeu. Tydens 'n boufase van 1436 tot 1538 is die 89 meter hoë Wes-toring in die Brabantse gotiese styl opgerig. Hiervoor is kalksandsteen uit die 'steenwerc van Dilbeek' gebruik. Die bou van die huidige skip is in 1533 begin, en latere wysigings en aanbouings is in die renaissance-, barok, en klassieke styl aangebring.

Die Sint Baafskatedraal se toring, saam met die torings van die Belfort en die Sint-Niklaaskerk, vorm die sogenaamde *drie torings*, wat die Gentse stadshorison tradisioneel oorheers. Die toring was oorspronklik met 'n spits bekroon, wat sedertdien afgebrand het. Daar is sewe klokke in die toring, waarvan die swaarste 5&nbsp;500&nbsp;kg weeg.

Die katedraal huisves 'n aantal belangrike kunswerke. Die wêreldberoemde veelluik *De aanbidding van het Lam Gods* deur Jan van Eyck in 1432, kan hier besigtig word. Dit word beskou as 'n hoogtepunt van die vyftiende-eeuse Vlaamse skilderkuns. Die katedraal bevat ook die *Bekering van Sint Bavo* deur Peter Paul Rubens.

## Eksterne skakels 
*   Amptelike webwerf
Primera División (dubbelsinnig)

Die term **Primera División** kan na een van die volgende verwys:

## Sokker 
* Argentynse Primera División, die hoogste Argentynse sokkerafdeling
* Meksikaanse Primera División, die hoogste Meksikaanse sokkerafdeling
* Primera División, die hoogste Spaanse sokkerafdeling
Oude Post

**Oude Post** was 'n VOC-handelspos van ongeveer 1730 tot 1791, sowat ‘n kilometer stroomaf van Suurbraak aan die Buffeljagsrivier geleë. Die VOC het die handelspos “op Rietvalleij aan de Buffeljagds Rivier” gehad ter beskerming van die veeboere en goedgesinde Khoi teen die San. Hier is trekosse van die Hessequa verky, maar hulle moes ook die ongewensde handel in beeste met die Khoi beheer. ‘n Korporaal en sewe dragonders is met die taak belas. ‘n Gedenkteken opgerig deur die Stigting VOC langs die R324 tussen Swellendam en Barrydale dui die juiste plek aan.

## Verwysings
Het Ziekenhuis

Die VOC-veepos **Het Ziekenhuis** staan vandag bekend as die plaas Nethercourt. Dit is noordwes van die dorp Riviersonderend geleë waar die Kwartelrivier by die Riviersonderend (rivier) aansluit. In 1954 is 'n bronsplaat opgerig om die historiese waarde van hierdie “hospitaal” te erken.

Dit is eintlik 'n klein grot op die suidelike oewer van die Sonderendrivier wat oor die plaas loop. Reeds in 1669 het die reisiger Hieronymus Cruse die grot besoek. Olof Bergh en sy skoonseun C. de Wet was onder die besoekers wat hul voorletters in die grotwand uitgekerf het. Hinrich Lichtenstein het in 1804  ook hier aangedoen. Na bewering het die grot onderdak geriewe verskaf aan reisigers wat op hul togte siek geword het.  Die baie besoekers wat die grot besoek het, wys daarop dat dit 'n opvallende landmerk was en sodoende 'n rusplek langs die pad geword het. In 1726 was die grond daar rondom 'n VOC-veepos om die veeboere teen die San te beskerm en reisigers van vars vleis te voorsien. Francois le Vaillant bestempel  in 1781 die veepos as 'n kwarantynstasie om die verspreiding van veesiektes te bekamp.

Op 31 Mei 1925 (Uniedag) is die grot herontdek, nadat die presiese ligging vir meer as 'n eeu onbekend was.

## Bibliografie 
* Burman, Jose: Waters of the Western Cape. Kaapstad: Human & Rousseau, 1970.
* Mossop, E.E.: Old Cape highways. Kaapstad: Maskew Miller,1927.
* Oberholster, J.J.: Die historiese monumente van Suid-Afrika. Kaapstad: Kultuurstigting Rembrandt van Rijn vir Raad vir Nasionale Gedenkwaardighede, 1972.
Tweede klasse (sokker België)

Die **Tweede Klasse** (**Eerste klasse B**) is die tweede sokkerafdeling in België. Die *Tweede Klasse* bestaan uit twaalf klubs, wat twee keer per seisoen teen mekaar speel (een weg- en tuiswedstryd). Die kampioen promoveer na die Eerste Klasse. Via die Nacompetitie kan nog een klub hom plaas vir die *Eerste Klasse*. Die onderste twee spanne relegeer speel in 'n *Nakompetisie* teen relegasie na die Derde Klasse.

## Klubs in 2023/24 
* Beerschot
* Beveren
* Club NXT
* Deinze
* Dender EH
* Francs Borains
* Jong Genk
* Lierse Kempenzonen
* Lommel
* Oostende
* Patro Eisden Maasmechelen
* RFC Liège
* RSCA Futures
* Seraing
* SL16 FC
* Zulte Waregem
Beinbrechtbrug

Met die **Beinbrechtbrug** gaan die R406 vanaf Caledon oor die Riviersonderend na Genadendal en Greyton. Die brug is in 1959 tot nasionale gedenkwaardigheid verklaar.

Dit het dikwels in die wintermaande gebeur dat die sendingstasie Genadendal van die buitewêreld afgesny is as die Riviersonderend in vloed was. In 1819 het eerw. J.D. Beinbrecht, wat van 1814 tot 1824 sendeling daar was, die leiding geneem met die bou van ‘n brug oor die rivier. Vyf massiewe pilare van klip, elk 3 tot 4 meter hoog en met ‘n deursnee van 3,6 m by die fondament, is op ‘n afstand van 6m van mekaar gebou. Daaroor is houtbalke gelê. Na slegs 2 jaar is die balke deur vloedwater meegesleur. Die pilare was egter ongeskonde. In 1823 is nog twee pilare gebou en al die ander pilare is ook met 2 m verhoog. Die brug het daarna ‘n lengte van 69 m gehad. Met die vloed van 1881 het die pilaar aan Genadendal se kant meegegee. Eers in 1912 moes die houtwerk vervang word. Ondersteuners van die Morawiese sendingwerk het geld vir die bou en onderhoud van die brug beskikbaar gestel. In 1906 het die Afdelingsraad van Caledon die verantwoordelikheid vir die onderhoud van die brug by die Morawiese Sendinggenootskap oorgeneem. Die houtwerk is in 1912 met staal vervang.

## Bronne 
* Graham Ross, *Mountain passes, roads and transportation in the Cape - a guide to research*
Marathi

: ''Hierdie artikel handel oor die taal. Vir die etniese groep, sien Marathi's.*

[duimnael|links|Die woord "Marāṭhī" in [Devanagari-skrif]]
**Marathi** (मराठी, *Marāṭhī'', [məˈɾaʈʰi], ) is 'n Indo-Ariese taal wat deur sowat 95,3 miljoen mense, veral Marathi's, in Suidwes-Indië gepraat word, veral in die deelstaat Maharashtra. Marathi is een van die amptelike tale van Indië naas Engels en Hindi. Marathi word in Devanagari geskryf, 'n Brahmi-skrif uit die Indiese skriffamilie. Konkani is nou verwant aan Marathi en word soms as 'n dialek van dié taal beskou. Ander verwante tale sluit in Dhivehi op die Maledive en Singalees op Sri Lanka.

## Sien ook 
* Marathi Wikipedia

## Verwysings 
## Eksterne skakels 
*
Brits-Indië

**Brits-Indië** (Engels: *British Raj* of *Indian Empire*, Hindi: ब्रिटिश राज, Oerdoe: برطانوی راج) of *Brits Rai* (*rāj* afgelei van "regeer") was 'n Britse kolonie op die Indiese subkontinent en dele van Indo-China, wat tussen 1858 en 1947 bestaan het. Die gebied het as **Indië** bekend gestaan en was onderverdeel in gebiede onder die gesag van inheemse vorste en gebiede wat direk deur die Britte regeer is. Die direkte beheer deur die Britse Oos-Indiese Kompanjie is ná die Indiese opstand van 1857 aan die Britse regering oorgedra. Volgens die verdrae met die prinsdomme in 1857 het Indië 'n Keiserryk geword en Victoria van die Verenigde Koninkryk is as keiserin van Indië geproklameer.

duimnael|links|Vlootvaandel van Brits-Indië
[duimnael|links|Brits-Indië binne die [Britse Ryk, 1921]]
duimnael|links|Kaart van Brits-Indië, 1909
duimnael|links|Verspreiding van godsdienste in Brits-Indië, 1909
Ná 1876 is die gebied **Indiese Ryk** (*Indian Empire*) genoem met die monarg van Groot-Brittanje as keiser van Indië. Soldate van die Indiese Ryk het aan die Britse Ryk se kant aan die Tweede Vryheidsoorlog, die Eerste Wêreldoorlog en die Tweede Wêreldoorlog geveg. Brits-Indië was ook 'n stigterslid van die Volkebond, die Verenigde Nasies en Indië het aan die Olimpiese Somerspele van 1900, 1920, 1928, 1932 en 1936 deelgeneem.

Onder Mahatma Gandhi het die Indiese onafhanklikheidsbeweging begin en het in 1947 sy doelwit bereik, maar Brits-Indië is vervolgens in die lande Indië en Pakistan verdeel. Mianmar (destyds Burma genoem) het in 1937 'n eie kolonie geword, wat tydens die Tweede Wêreldoorlog deur Japan beset is en in 1948 onafhanklik geword het.

Brits-Indië is as die juweel in die Britse Kroon beskou en die destyds belangrikste kolonie van die Britse Ryk, nog voor Australië, Kanada, Nieu-Seeland en Suid-Afrika.

## Verwysings 
## Eksterne skakels
Goedverwacht

**Goedverwacht** is 'n nedersetting geleë in die Weskus Distriksmunisipaliteit van die Wes-Kaap provinsie van Suid Afrika. Die dorpie lê in die Rietkloof aan die westelike hang van die Piketberg en noordwes van die dorp Piketberg. Dit is 'n voormalige sendingstasie van die Morawiese Sendinggenootskap. Die aanvanklike naam *De Goede Verwachting* het deur die jare verlore geraak. Die nedersetting is 'n lintdorp langs 'n spruit.

## Geskiedenis 
In 1838 het H.S. Burger die plaas Burgershoek aan ses van sy vrygestelde slawe nagelaat. Sendelinge het van Mamre gekom om in 1845 met sendingwerk hier te begin. Teen 1860 was daar maar ongeveer 200 inwoners. Toe die laaste erfgenaam in 1888 sterf,  koop die Morawiërs die plaas en kon die amptelike stigting van die sendingstasie die volgende jaar plaasvind. Teen die tyd van die sensus van 1891 in die Kaapkolonie het die bevolking op 600 gestaan. Net na die jaar 2000 was daar nagenoeg 1&nbsp;500 inwoners.

Goedverwacht se Snoek- en Patatfees word deur die Goedverwacht-Ontwikkelingsforum gedurende die eerste week van die Junie-skoolvakansie aangebied en is 'n hoogtepunt vir die plaaslike inwoners. Die fees word jaarliks deur duisende feesgangers besoek.

## Sien ook 
* Lys van dorpe in Suid-Afrika

## Verwysings
Hottentots-Hollandberge

[duimnael|regs|300px|Die Hottentots-Hollandberge met [Sir Lowryspas.]]
duimnael|links|300px|Stappers in die berge.
Die **Hottentots-Hollandberge** is in die Wes-Kaap, Suid-Afrika en is deel van die Kaapse Plooigordel. Dit begin aan die noordooste van Valsbaai, net suid van Gordonsbaai en strek noordoos. 

Sir Lowryspas (N2) loop oor die berg en die Steenbrasdam is ook in die berge. Die berg skei Kaapstad van die Overberg.

## Bibliografie
*Andrag, Rudolf en Theuns van Rensburg: Berge van die Boland. In: Omgewing RSA. Departement van Omgewingsake. Deel 12, nr. 5, Mei 1985
Tamil

: *Hierdie artikel handel oor die taal. Vir die etniese groep, sien Tamils.*

duimnael|links|Die woord "Tamil" in Tamil-skrif
**Tamil** (தமிழ், *Tamiḻ*, [t̪ɐmɨɻ], ) is 'n Drawidiese taal wat deur sowat 70 miljoen mense in Suidoos-Indië, Maleisië, Mauritius, Réunion, Singapoer en Sri Lanka gepraat word. Tamil is een van die amptelike tale van Indië naas Engels en Hindi en van die Indiese deelstate en gebiede Tamil Nadu en Puducherry, van Singapoer saam met Chinees, Engels en Maleis en van Sri Lanka saam met Singalees. Tamil is nou verwant aan Malayalam en word in die Tamil-skrif geskryf, 'n Brahmi-skrif uit die Indiese skriffamilie.

## Sien ook 
* Tamil Wikipedia

## Verwysings 
## Eksterne skakels 
*
Ludwig Sylow

**Peter Ludwig Mejdell Sylow** (12 Desember 1832 – 7 September 1918) was 'n Noorse wiskundige wat fundamentele resultate in groepteorie bewys het. Hy is in Christiania, hedendaagse Oslo, gebore, en daar het hy ook gesterf.

Sylow was van 1858 tot 1898 'n hoërskoolonderwyser in Halden, Noorweë, en in 1862 was hy 'n instaanlektor by die Universiteit Christiania, waar hy Galois-teorie gelektor het. Dit was gedurende daardie tyd dat hy 'n vraag stel wat tot sy stellings aangaande Sylow-subgroepe sou lei. Sylow het sy Sylow-stellings in 1872 gepubliseer, en het die daaropvolgende agt jaar van sy lewe saam met Sophus Lie aan die projek van die redigeer van sy landsvennoot Niels Henrik Abel se werke gewy.

In 1898 is Sylow as professor aan die Universiteit Christiania aangestel.
Lie

**Lie** mag na die volgende persone verwys:

* Jonas Lie, Noorse outeur.
* Sophus Lie, Noorse wiskundige.
Mahlamba Ndlopfu

duimnael|Buiteaansig van Mahlamba Ndlopfu in Pretoria
duimnael|'n Skaalmodel van die huis omstreeks die tyd toe dit ontwerp is.
[duimnael|Dr. [Hendrik Verwoerd neem sy vrou, Betsie, en 'n kleinkind af op sy verjaardag by Libertas.]]

**Mahlamba Ndlopfu** (voorheen **Libertas**) is die naam van die ampswoning van die President van Suid-Afrika in Bryntirion in Pretoria.

In 1935 is 'n kompetisie uitgeskryf om 'n huis vir die Eerste Minister in die Kaaps-Hollandse boustyl te ontwerp. Dit sou gebou word op 'n stuk grond aan die noordelike helling van Meintjieskop wat deur burgemeester Tom Jenkins aan die staat verkoop is. Gerard Moerdijk se inskrywing was die wenner en die huis het een van Moerdijk se bekendste ontwerpe geword. Hy is bygestaan deur Henry Watson.

Genl. J.C. Smuts en sy vrou was die eerste bewoners. Mev. Issie Smuts het die huis genoem na die historiese Libertas op Stellenbosch. Die premierswoning is gemeubileer met 18de-eeuse meubels uit Engeland, Frankryk en Nederland.

Sedert 1984 is dit die presidentswoning. In 1995 is die naam verander na **Mahlamba Ndlopfu**, Tsonga vir “nuwe dagbreek”. Toe het ook 'n beskeie modernisering van die huis plaasgevind.

Die huis in Tom Jenkinsrylaan is op die hoogste punt van die Bryntirion-landgoed, omring deur mooi tuine en bied 'n wye blik oor die Magaliesberge. Die tuin is in 1994 tot 'n nasionale gedenkwaardigheid verklaar.

## Sien ook 
* Tuynhuys
* Uniegebou
Highstead

**Highstead** op die Groote Schuur-landgoed is die ampswoning van die adjunkpresident tydens sy verblyf in Kaapstad. Hierdie huis is in die middel van die 20ste eeu gebou en was aanvanklik ‘n ministerswoning. In die laat 1990’s is die huis opgeknap en vergroot.

## Verwysings
King's House

**King’s House** in Durban is die ampswoning vir die president en die adjunkpresident van Suid-Afrika tydens hul besoeke aan KwaZulu-Natal.

Die eerste inwoner was Sir Henry Bale wat op 29 Junie 1904 in die huis ingetrek het. Die huis is ook in 1947 gebruik om die Britse koninklike familie tydens hul besoek aan Suid-Afrika te akkommodeer.
Hans-Peter Künzi

**Hans-Peter Albert Künzi** (20 April 1955 – 13 Augustus 2020) was 'n navorser in topologie en kategorieteorie aan die wiskundedepartement van die Universiteit van Kaapstad. Met sy akademiese A-gradering word hy wêreldwyd as een van die voorste navorsers in sy area van ondersoek geag. Sy navorsingsbelangstellings sluit topologie, ordes, kategorieë, en kombinatoriek en die toepassing daarvan op analise en algebra, bv. in die teorie van asimmetriese topologie, in. Künzi was redaksielid van die wiskundige vaktydskrifte *Quaestiones Mathematicae* en *Topology and its Applications* ("Topologie en sy toepassings").

## Loopbaan 
Hans-Peter Künzi ontvang in 1982 sy PhD van die Universiteit Bern met sy tesis *Quasi-metrisierbare Raeume* ("Quasi-metriseerbare ruimtes") onder toesig van Jürg Rätz. Wiskundig-genealogies gesproke is Künzi 'n afstammeling van onder andere David Hilbert.

## Artikels 
* "Extension properties induced by complete quasi-uniformities", *Pacific Journal of Mathematics*, Vol. 120 (1985), 357-384 (met P. Fletcher).
* "Completely regular ordered spaces", *Order*, Vol. 7 (1990), 283-293.
* "Topological totally convex spaces I", *Applied Categorical Structures*, Vol. 2 (1994), 45-55 (met H. Kleisli).
* "Properties related to compactness in hyperspaces", *Topology Proceedings*, Vol. 23 (Summer 1998), 191-205 (met L. Hola).
* "Quasi-uniformities on topological semigroups and bicompletion", *Semigroup Forum*, Vol. 62 (2001), 403-422 (met J. Marin and S. Romaguera).
* "Nonsymmetric distances and their associated topologies: About the origins of basic ideas in the area of asymmetric topology", in C.E. Aull and R. Lowen, eds., *Handbook of the History of General Topology*, Vol. 3, Dordrecht, Kluwer (2001), 853-968.

## Verwysings 
## Eksterne skakels 
* Volledige lys van publikasies
Wittewater

**Wittewater** is 'n gehug langs die R399-streeksroete tussen Piketberg en Velddrif wat in 1859 deur die Morawiese sendelinge van Mamre gestig is. In daardie jaar koop hulle die plaas Wittewater naby die Bergrivier. Die nabysynde spoorweghalte het die naam Moravia. Met die 1891-sensus in die Kaapkolonie was hier 350 inwoners. Net na die jaar 2000 was daar nagenoeg 1&nbsp;500 mense woonagtig.

## Geskiedenis 
Die sendingstasie Wittewater is gestig omdat 'n testamentêre bepaling die sendelinge verhoed het om in Goedverwacht te woon. Die plaas, Wittewater, is in April 1859 deur die Morawiese Sendinggenootskap aangekoop om as standplaas te dien sodat die bediening in Goedverwacht, daarvandaan gedoen kon word. Eerw JWA Stoltz het hom op 15 Mei 1859 op die plaas gaan vestig.

Die toeloop van ontstamde Khoi, wegloperslawe en vrygestelde slawe het meegebring dat die standplaas in 'n sendingstasie ontwikkel het. Die onverwagte groei het druk op die waterbron van die sendingstasie geplaas. Die naburige plaas, Hexvalley, is aangekoop om die bevolking te huisves aangesien daar meer water vir huishoudelike en landbougebruik was.

Wittewater was dus die eerste Morawiese sendingstasie wat in die Trans-Bergriviergebied gevestig is.

## Bibliografie 
* Murray, M.I.: Witwater se mense. Kaapstad: Tafelberg, 1976. 

## Sien ook 
* Lys van dorpe in Suid-Afrika

## Verwysings
Graad (meetkunde)

duimnael|Een graad (rooi) en 90 grade (blou)

'n **Graad** is 'n eenheid vir die grootte van 'n hoek op 'n plat vlak. Een graad is gelyk aan 1/360 van 'n volle omwenteling, of π/180 radiale, en word gewoonlik deur die simbool ° aangedui. So vorm 'n hoek van 90° dus 'n reghoek. Die graad is nie 'n SI-eenheid nie (die SI-eenheid vir hoeke is die radiaal), maar word tog algemeen gebruik.

Daar bestaan onsekerheid oor die oorsprong van die graad. Een moontlikheid vir die indeling van die sirkel in 360 grade, is dat dit min of meer ooreenstem met die aantal dae in 'n jaar. Sommige antieke jaarindelings, soos die Persiese kalender, het inderdaad 360 dae vir die jaar gebruik. 'n Ander moontlikheid is dat dit uit die gebruik van seksagesimale getallestelsels ('n stelsel met basis 60) gevolg het. Die Babiloniërs het so 'n getallestelsel gehad en was van die eerste groepe wat driehoeksmeting ontwikkel het. Die hedendaagse gebruik van grade is daaraan te danke dat die Antieke Grieke, onder die invloed van die Babiloniërs en ander groepe, dié hoekindeling gebruik het. Die getal 360 is ook geredelik deelbaar: daar is 24 getalle wat in hom indeel, onder meer die aantal ure per dag (24), die aantal maande per jaar (12) en die aantal dae per maand (30). So kan ons byvoorbeeld die aarde in 24 tydsones van 15° elk opdeel.

Die graad word onderverdeel in minute (60 minute in 'n graad) en sekondes (60 sekondes in 'n minuut). Minute word gewoonlik met die simbool ' aangedui, en sekondes met ". So stel 40° 11′ 15″ 'n hoek van 40 grade, 11 minute en 15 sekondes voor. Dit kan ook in 'n desimale vorm uitgedruk word: byvoorbeeld, 40.1875° = 40° 11′ 15″.

## Toepassing 
Die graad word in geografie gebruik om die posisie van ’n plek in lengtegraad en breedtegraad in te deel.

In sterrekunde word die booggraad gebruik om die plek (die deklinasie, noord-suid) van ruimtevoorwerpe aan te dui deur middel van lugkoördinate. Daarbenewens word die regte klimming (oos-wes) in ure, minute en sekondes aangegee, waarby die hele sirkel 24 uur beslaan. ’n Uur in regte klimming stem dus ooreen met 360/24 = 15 booggrade.

Die booggraad word ook gebruik om die skynbare deursnee van ’n hemelliggaam aan te gee. Die skynbare deursnee van die volmaan is byvoorbeeld sowat ’n halwe graad, oftewel 30 boogminute. Die parallaks of skynbare verskuiwing van ’n ster van die aarde gesien, word uitgedruk in boogsekondes en vertel iets van die afstand van die ster.

Alhoewel die graad histories gesproke die belangrikste hoekmaat was, is hy in wetenskaplike gebruik grotendeels deur die radiaal vervang. Die rede hiervoor is dat die trigonometriese reekse op 'n eenvoudiger en "natuurliker" manier geskryf kan word indien radiale gebruik word. Dit is veral van belang in die kalkulus.

### Waardes van algemene hoeke in verskillende eenhede
Riviersonderend (rivier)

Die **Sonderendrivier**  (ook **Riviersonderend**) loop ooswaarts deur die distrikte van Caledon en Swellendam en ten suide van die Riviersonderendberge. Dit vloei 16 km wes van Swellendam in die Breederivier, waarvan dit die belangrikste sytak is.

## Stroomgebied 
Hierdie rivier ontspring in die berge ten suide van Franschhoek  en Villiersdorp en aan die oostelike hellings van die Hottentots-Hollandberge. Omdat so baie spruite saamkom om die hoofstroom van die rivier te vorm, is dit moeilik om die juiste punt van die oorsprong aan te dui. Die rivier is so ‘n 135 km lank en het ‘n opvanggebied van 2 217 vk.km. Suid van Franschhoek is die reënval in die winter so hoog as 2 500 mm p.j., maar in die laaggeleë dele soms maar 500 mm p.j. Dit vloei deur ‘n gebied met ‘n  redelik beperkte landboupotensiaal en met weinig stedelike en industriële ontwikkeling. 

Deur riete en uitheemse bome vloei die rivier verby Genadendal, onderdeur die Beinbrechtbrug, verby Greyton na die dorp Riviersonderend. Daarna loop die rivier net noord van die N2 nasionale pad tot by Stormsvlei waar dit wyd en diep is. Na Stormsvlei gaan dit deur die Hessekwakloof voordat dit by die Breederivier aansluit. Die aanwesigheid van baie palmiet het die stroom geblokkeer en gelei tot vleie en kanale in die stroomgebied. In die tweede helfte van die 19de eeu was daar sprake van strande langs die rivier, maar deur riete en indringerplante soos die portjacksonboom het dit verdwyn.

## San 
Die San het die rivier die Kamma Kan Kamma genoem. Dit verwys na die baie sytakke wat die rivier voed. Tydens die 17de en 18de eeu het die Hessekwa-stam die oewers van die rivier bewoon. Sendeling Georg Schmidt het hier onder hierdie Khoi-groep gewerk.

## Blanke pioniers 
Hieronymus Cruse het reeds in 1669 die huidige naam aan die rivier gegee. Sedert die begin van die Kaapse vestiging het byna elke reisiger wat ooswaarts wou reis oor die Hottentots-Hollandberge gegaan en die loop van die Sonderendrivier gevolg. Die bosse het baie geel- en stinkhout aan die VOC gelewer vir waens en meubels. Mettertyd is plase ontwikkel wat teenswoordig nog bekend is. The Oaks was Hartebeestkraal. Noord van die rivier waar die Kwartelriver van suid aansluit, is Nethercourt, die destydse VOC-veepos Het Ziekenhuis. Zoetemelksvlei was eweneens ‘n VOC-veepos.  Op Tygerhoek is die dorp Riviersonderend uitgelê en die naam van die proefplaas wes van die dorp dra nou die naam van hierdie eertydse VOC-pos. Effens oos lê die plaas Vaandrigsdrif, genoem na vaandrig Isaq Schrijver wat op 13 Januarie 1689 daar besoek afgelê het. Ander historiese plase op die rivieroewer is Ganzekraal, Appelskraal, Van der Wattskraal en Lindeshof.

## Damme 
Die sendelinge by Genadendal het reeds die water vir besproeiing gebruik. In die boloop van die rivier is die bekende Theewaterskloofdam.

## Bibliografie 
* Burman, Jose: Waters of the Western Cape. Kaapstad: Human & Rousseau, 1970.
* Mossop, E.E.: Old Cape highways. Kaapstad: Maskew Miller, 1927
* Standard Encyclopaedia of Southern Africa, deel  10. Kaapstad: Nasou, 1974.
Senwabarwana

**Senwabarwana** (voorheen **Bochum**) is 'n dorp in die Blouberg Munisipaliteit van Capricorn-distrik in Suid-Afrika. Die nedersetting lê ongeveer 93&nbsp;km noordwes van Polokwane, op die roete na Doringpad.

Die dorp se naam is afgelei van "Bogim", 'n Bybelse naam (Rigters 02:01 en 5) wat deur die Duitse sendeling Carl Franz en sy vrou Helen aan 'n sendingstasie wat hulle in 1890 gestig het gegee het.

## Sien ook 
* Lys van dorpe in Suid-Afrika

## Verwysings
Sinus

regs|Reghoekige driehoek

In wiskunde is **sinus** 'n funksie van 'n hoek. In 'n reghoekige driehoek, is die sinus van 'n hoek gelyk aan die verhouding tussen die teenoorstaandesy se lengte en die lengte van die skuinssy. In die figuur aan die regterkant, is dit:

:\sin(\theta)=a/c

'n Ander maar gelykstaande definisie van sinus kan in terme van die eenheidssirkel ('n sirkel met radius 1) gegee word, soos aangetoon in die onderstaande figuur. 
300px|centre

Sinus word oor die algemeen gebruik om periodiese verskynsels soos byvoorbeeld lig- en klankgolwe, die posisie en snelheid van harmoniese ossilators en die temperatuurswisseling gedurende die jaar te beskryf. 

Histories gesien kan die funksie sinus herlei word na die *jyā* en *koṭi-jyā* funksies uit die Gupta tydperk in Indiese sterrekunde. Dit is dan uit Sanskrit in Arabies as *jiba* vertaal, en hieruit volg die Latynse *sinus*.

Moderne definisies druk sinus gewoonlik uit as 'n oneindige reeks:

:\sin(x) = \sum_{n=0}^\infty \frac{(-1)^n}{(2n+1)!}x^{2n+1} = \frac{1}{1!}x-\frac{1}{3!}x^3+\frac{1}{5!}x^5-\cdots 

Deur 'n reeks te gebruik kan die sinus van willekeurige positiewe-, negatiewe- asook kompleksegetalle bekom word.

Sinus kan ook in terme van komplekse eksponeniëles uitgedruk word:

:\sin(x) = \frac{e^{ix} - e^{-ix}}{2i}

## Inverse- of boogsin 
Wanneer die hoek uitgewerk word van die verhouding van die sye, noem ons dit boogsin of die inverse van sin.

Die boogsin van 0.5 is 30° of:

:sin^{-1}(0.5) = 30^\circ

In Engels word dit "arcsine" genoem.

## Excel 
In Microsoft Excel word die hoek in radiale gebruik en daarom word sinus soos volg gebruik:

:: SIN(30*PI()/180) = SIN(RADIANS(30)) = 0.5

:: ASIN(0.5)*180/PI() = DEGREES(ASIN(0.5)) = 30

## Sinreël 
regs|400px

In driehoek ABC geld:

: \frac{a}{sin A}\ = \frac{b}{sin B}\ = \frac{c}{sin C}

## Kyk ook 
* Cosinus
* Tangens
* Driehoeksmeting